དང་སེམས་ཅན་གྱི་དོན་བྱ་བའི་རྗེས་སུ་གནང་བ་བྱིན་ནས། ཕྱག་མཚན་ཞེ་གཉིས་ཀྱི་རྗེས་སུ་གནང་བ་སྦྱིན་པར་བྱ་སྟེ། དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་བཀའ་སྩལ་ཏོ། །སུ་ནོར་དང་། འབྲུ་དང་། རིན་པོ་ཆེ་དང་། ཡོ་བྱད་འདོད་པ་དེས། ཡིད་བཞིན་གྱི་ནོར་བུ་རིན་པོ་ཆེ་ཐོགས་པའི་ལག་པ་ལ་བལྟས་ཏེ་འདུག་པར་བྱའོ་ཞེས་དང་། བྱང་ཆུབ་སེམས་དཔའ་ཟླ་འོད་ཀྱིས་རིག་སྔགས་འཆང་དེ་བསྲུང་བའི་ཕྱིར་གསང་སྔགས་འདི་སྨྲས་སོ། །ཨོཾ་མ་ཎི་པདྨེ་ཧཱུྃ། ཤ་མ་ཏ་ཏེ་དུ་སུ་ཏེ། ཨ་ཛྙཱ་ཝ་ཏེ་ཨ་ཏུཥྚེ། ཤ་ཁི་ཏི་ཝརྨ་ནྱ་ཏེ། ཨ་ཏུཥྚེ། ཀུ་ལ་ཏ་ཏེ་ཁི་མ་ཊེ་སྭཱ་ཧཱ། སུ་ནད་སྣ་ཚོགས་ཀྱིས་བཏབ་སྟེ། ནད་མེད་པར་འདོད་པ་དེས། དོན་ཡོད་ཞགས་པ་ཐོགས་པའི་ལག་པ་ལ་བལྟས་ཏེ་འདུག་པར་བྱའོ། །སུ་ལྟོ་བ་ན་བ་དེས་རིན་པོ་ཆེའི་ལྷུང་བཟེད་ཐོགས་པའི་ལག་པ་སོགས་སུ། འབྱུང་པོ་རྣམས་དང་གདོན་བགེགས་བྱེད་པའི་ལྷ་ལ་སོགས་པ་གདུལ་བར་འདོད་པ་དེས་རིན་པོ་ཆེའི་རལ་གྲི་ཐོགས་པའི་སོགས། སུ་འདོད་པའི་དབང་ཕྱུག་གི་བདུད་འདུལ་བར་འདོད་པ་དེས་རྡོ་རྗེ་ཐོགས་པའི་སོགས། སུ་དགྲ་ཚར་གཅོད་པར་འདོད་པ་དེས་རྡོ་རྗེ་ཅན་གྱི་གཏུན་ཤིང་ཐོགས་པའི་སོགས། སུ་ཐམས་ཅད་དུ་འཇིགས་པར་གྱུར་ཏེ་བདེ་བ་མ་ཐོབ་པ་དེས། མི་འཇིགས་པ་སྦྱིན་པའི་ལག་པ་ལ་སོགས། སུ་མིག་ན་ཞིང་མཐོང་བ་རྣམས་ཉམས་པ་དེས་ནོར་བུ་རིན་པོ་ཆེ་མེ་ཤེལ་ཐོགས་པའི་སོགས། སུ་ཚ་བའི་ནད་ཀྱིས་བཏབ་པ་དང་དུག་འཐུངས་པ་དེས་ནོར་བུ་རིན་པོ་ཆེ་ཆུ་ཤེལ་ཐོགས་པ་སོགས། སུ་བདོག་པ་དང་རྙེད་པ་དང་གོ་འཕང་འདོད་པ་དེས་རིན་པོ་ཆེའི་གཞུ་ཐོགས་པའི་སོགས། སུ་གྲོགས་པོ་སྡུག་པ་མྱུར་དུ་ཕྲད་པར་འདོད་པ་དེས་རིན་པོ་ཆེའི་མདའ་ཐོགས་པ་སོགས། སུ་ལུས་ལ་ནད་སྣ་ཚོགས་ཀྱིས་བཏབ་པ་དེས་མེ་ཏོག་གི་སྙེ་མ་ཐོགས་པའི་སོགས། སུ་ལུས་ལ་ལས་ཀྱིས་སྒྲིབ་པའི་སྡིག་པ་རྣམས་ཟད་པར་འདོད་པ་དེས་རྔ་ཡབ་དཀར་པོ་ཐོགས་པའི་སོགས། སུ་ཉེ་དུ་དང་གཉེན་འདབ་དང་བུ་དང་ཆུང་མ་རྣམས་དང་སེམས་མཐུན་པར་འདོད་པ་དེས་རིལ་བ་བྷྲྀཾ་ག་ར་ཐོགས་པའི་སོགས། སུ་སྟག་དང་སྤྱང་ཀི་དང་གཅན་གཟན་མ་རུངས་སྤང་བར་འདོད་པ་དེས་ཕུབ་ཐོགས་པའི་སོགས། སུ་ཐམས་ཅད་དུ་དབང་ཕྱུག་རྣམས་ཀྱིས་གླགས་ལྟ་བ་ཡོངས་སུ་སྤང་བར་འདོད་པ་དེས་དགྲ་སྟྭ་ཐོགས་པའི་སོགས། སུ་ཁྱེའུ་དང་བུ་མོ་བཀོལ་བར་འདོད་པ་དེས་སོར་མོ་ལ་རི་ཐོགས་པའི་ཕྱག་རྒྱའི་ལག་པ་སོགས། སུ་བསོད་ནམས་དང་དགེ་བའི་ཚོགས་བྱེད་མི་ནུས་པ་དེས་པདྨ་དཀར་པོ་ཐོགས་པའི་སོགས། སུ་སངས་རྒྱས་ཀྱི་ཞིང་ཡོངས་སུ་དག་པར་སྐྱེ་བར་འདོད་པ་དེས་པདྨ་སྔོན་པོ་ཐོགས་པའི་སོགས། སུ་ཡེ་ཤེས་ཆེན་པོ་ཐོབ་པར་འདོད་པ་དེས་རིན་པོ་ཆེའི་མེ་ལོང་ཐོགས་པའི་སོགས། སུ་ཕྱོགས་བཅུའི་སངས་རྒྱས་མངོན་སུམ་དུ་མཐོང་བར་འདོད་པ་དེས་པདྨ་ཐོགས་པའི་སོགས། སུ་ས་འོག་གི་གཏེར་རྣམས་ཐོབ་པར་འདོད་པ་དེས་རིན་པོ་ཆེའི་ཟ་མ་ཏོག་ཐོགས་པའི་སོགས། སུ་དྲང་སྲོང་གི་ལམ་འཚོལ་བར་འདོད་པ་དེས་ཚོན་སྣ་ལྔའི་སྤྲིན་ཐོགས་པའི་སོགས། སུ་ཚངས་རིས་ཀྱི་ལྷའི་ནང་དུ་སྐྱེ་བར་འདོད་པ་དེས་རིལ་བ་སྤྱི་བླུགས་ཐོགས་པའི་སོགས། སུ་ལྷའི་ནང་དུ་སྐྱེ་བར་འདོད་པ་དེས་མེའི་མདོག་ལྟ་བུའི་པདྨ་ཐོགས་པའི་སོགས། སུ་ཡུལ་གཞན་གྱི་དགྲ་ཕྱིར་ཕྱོགས་པར་འདོད་པ་དེས་རིན་པོ་ཆེའི་མདུང་རྩེ་གསུམ་པ་ཐོགས་པའི་སོགས། སུ་ལྷ་དག་དང་ལྷ་མ་ཡིན་ཡོངས་སུ་སྐྱོང་བ་ཐམས་ཅད་དགུག་པར་འདོད་པ་དེས་དུང་ཐོགས་པའི་སོགས། སུ་ལྷ་འདྲེ་ཐམས་ཅད་འཁོལ་བ་འདོད་ན་ཐོད་པའི་འཁར་བ་ཐོགས་པའི་སོགས། སུ་ལྷ་རྣམས་དང་འབྱུང་པོ་རྣམས་ལ་བསྒོ་བར་བྱེད་པ་འདོད་པ་དེས་ཁྲིའི་ཟུར་ཤིང་ཐོགས་པའི་སོགས། སུ་ཕྱོགས་བཅུའི་སངས་རྒྱས་བཅོམ་ལྡན་འདས་རྣམས་ཀྱིས་མྱུར་དུ་ལུང་སྟོན་པར་འདོད་པ་དེས་བགྲང་བའི་ནོར་བུ་ཐོགས་པའི་སོགས། སུ་སྐད་སྙན་ཅིང་ཚངས་པའི་སྒྲ་ལྟ་བུར་ཐོབ་པར་འདོད་པ་དེས་རིན་པོ་ཆེའི་དྲིལ་བུ་ཐོགས་པའི་སོགས། སུ་དགོས་པ་ཐམས་ཅད་དབང་བར་འདོད་པ་དང་ལྕེ་བདེ་བ་དང་མཁས་པར་འདོད་པ་དེས་རིན་པོ་ཆེའི་ཕྱག་རྒྱ་ཐོགས་པའི་ལག་པ་སོགས། སུ་ལྷ་རྣམས་དང་ཀླུ་རྣམས་དང་རྒྱལ་པོ་རྣམས་ཀྱིས་ཡོངས་སུ་བསྲུང་བར་འདོད་པ་དེས་ལྕགས་ཀྱུ་ཐོགས་པའི་སོགས། སུ་སེམས་ཅན་ཐམས་ཅད་ལ་བྱམས་པ་དང་སྙིང་རྗེས་ཁྱབ་པར་འདོད་པ་དེས་འཁར་གསིལ་ཐོགས་པའི་སོགས། སུ་སེམས་ཅན་ཐམས་ཅད་ཀྱིས་བསྟི་སྟང་བྱ་བ་དང་དྲན་པར་འདོད་པ་དེས་ཐལ་མོ་སྦྱར་བའི་ཕྱག་རྒྱ་ལ་བལྟས་ཏེ་སོགས། སུ་ཚེ་རབས་ནས་ཚེ་རབས་སུ་སངས་རྒྱས་དང་མི་འབྲལ་བར་འདོད་པ་དེས་སངས་རྒྱས་སྤྲུལ་སྐུ་ཐོགས་པའི་སོགས། སུ་སྐྱེ་ཞིང་སྐྱེ་བ་ན་སངས་རྒྱས་རྒྱལ་པོའི་གནས་དང་ཁང་བཟང་དུ་སྐྱེ་ཞིང་མའི་མངལ་དུ་མི་སྐྱེ་བར་འདོད་པ་སྤྲུལ་པའི་གཞལ་མེད་ཁང་ཐོགས་པའི་སོགས། སུ་མང་དུ་ཉན་པ་དང་མང་དུ་ཀློག་པར་འདོད་པ་དེས་གླེགས་བམ་ཐོགས་པའི་སོགས། སུ་ཚེ་འདི་ནས་བཟུང་སྟེ་སངས་རྒྱས་ཉིད་ཀྱི་བར་དུ་ཡིད་ཕྱིར་མི་ལྡོག་པར་འདོད་པ་དེས་འཁོར་ལོ་ཐོགས་པའི་སོགས། སུ་མི་འཇིགས་པ་ལ་སོགས་པ་སྦྱིན་པ་རྣམ་པ་བཞིས་འགྲོ་བ་ཚིམ་པར་འདོད་པ་དེས་མཆོག་སྦྱིན་པའི་ཕྱག་རྒྱ་ལ་བལྟས་ཏེ་སོགས། སུ་ཕྱོགས་བཅུའི་སངས་རྒྱས་བཅོམ་ལྡན་འདས་རྣམས་མྱུར་དུ་བྱོན་ཏེ་ཕྱག་གིས་མགོ་ལ་ཉུག་ཅིང་ལུང་སྟོན་པར་འདོད་པ་དེས་མགོ་ལ་སངས་རྒྱས་སྤྲུལ་པ་བཞུགས་པའི་ལག་པ་ལ་བལྟས་ཏེ་སོགས། སུ་འབྲུ་དང་འབྲས་བུ་ལ་སོགས་པ་བཏབ་ཅིང་བསྐྱེད་པ་རྣམས་ཕུན་སུམ་ཚོགས་པར་འགྱུར་བར་འདོད་པ་དེས་རྒུན་འབྲུམ་གྱི་སྙེ་མ་ཐོགས་པའི་ལག་པ་ལ་བལྟས་ཏེ་འདུག་པ་ཞེས་ཕྱག་མཚན་ཙ་ཀ་ལིར་བྲིས་པ་རྣམས་སྔགས་དང་བཅས་ཏེ་སློབ་མ་རེ་རེ་ཞིང་གཏད་པར་བྱའོ། །དེ་ནས་ལུང་སྟོན་པའི་རྗེས་སུ་གནང་བ་སྦྱིན་པའི་ཕྱིར་སློབ་དཔོན་གྱིས་སངས་རྒྱས་སྤྲུལ་པའི་སྐུ་རབ་ཏུ་བྱུང་བའི་ཆ་ལུགས་དང་བཅས་ཏེ་མཚན་ལྟས་བརྟག་པའི་བུམ་པ་ཐོགས་ཏེ་དར་རམ་རས་དཀར་པོ་དྲི་མ་མེད་པ་བཏིངས་པའི་སྟེང་དུ་མིང་ཡིག་རྣམས་རེ་རེ་ནས་ཡིད་ཀྱིས་གསོལ་བ་གདབ་ཅིང་ངག་ཏུ་གཟུངས་བརྗོད་པས་ཕྱུང་སྟེ་སོ་སོ་ལ་གཏད་དེ། དེ་ཉིད་ལས་ནི་སློབ་མ་རྣམས་སྔོན་དང་བར་དང་རྗེས་སུ་འཚང་རྒྱ་བའི་དུས་རྣམས་ངེས་པར་རྟོགས་པར་འགྱུར་ཏེ། དེའང་གསང་བ་བསམ་གྱིས་མི་ཁྱབ་པའི་མདོ་ལས། སྔོན་བྱུང་བ་འདས་པའི་དུས་ན་བསྐལ་པ་མཛེས་པ་སྣང་བ་ལ། འཇིག་རྟེན་གྱི་ཁམས་རྣམ་པར་བརྒྱན་པ་ཞེས་བྱ་བ་ན་ཡང་དག་པར་རྫོགས་པའི་སངས་རྒྱས་ཡོན་ཏན་མཐའ་ཡས་རིན་པོ་ཆེ་སྣ་ཚོགས་བཀོད་པའི་རྒྱལ་པོ་ཞེས་བྱ་བ་བྱུང་ངོ་། །དེའི་ཚེ་ཕོ་བྲང་རྣམ་པར་དག་པ་ཅན་དུ་གླིང་བཞི་ལ་དབང་བསྒྱུར་བའི་རྒྱལ་པོ་ཡུལ་འཁོར་སྲུང་ཞེས་བྱ་བ་བཙུན་མོ་བདུན་འབུམ་དང་རྒྱལ་བུ་སྟོང་དུ་ཚང་བར་བྱུང་ངོ་། །དེའི་ཚེ་རྒྱལ་པོ་དེས་སངས་རྒྱས་དགེ་སློང་གི་དགེ་འདུན་དང་བཅས་པ་ལ་ལོ་བྱེ་བ་ཚང་བར་བསྙེན་བཀུར་བྱས་ནས། འདི་སྙམ་དུ་རྒྱལ་བུ་འདི་ཐམས་ཅད་བྱང་ཆུབ་ཏུ་བཞུགས་པ་ཤ་སྟག་ཡིན་ན། གང་ཐོག་མར་སངས་རྒྱས་བརྟག་པར་བྱ་སྙམ་སྟེ། གཞོན་ནུ་དེ་ཐམས་ཅད་ཀྱི་མིང་བྲིས་ནས་རིན་པོ་ཆེ་སྣ་བདུན་གྱི་བུམ་པར་བཅུག་ནས་ཞག་བདུན་དུ་མཆོད་པ་བྱས་ཏེ། བཙུན་མོའི་འཁོར་སྲས་སྟོང་ལ་སོགས་པའི་མདུན་དུ་བུམ་པའི་ནང་ནས་མིང་ཡིག་རྣམས་ཕྱུང་བ་ལས། ཐོག་མར་གཞོན་ནུ་རྣམ་པར་དག་པའི་བློ་གྲོས་ཀྱི་མིང་བྱུང་བ་ན་ས་གཡོས་ཤིང་རོལ་མོའི་སྒྲ་བྱུང་། དེ་ནི་འཁོར་བ་འཇིག་གོ །དེ་ནས་རྣམ་པར་རྒྱལ་བའི་སྡེའི་མིང་བྱུང་སྟེ་གསེར་ཐུབ་བོ། །དེ་བཞིན་དུ་དབང་པོ་ཞི་བར་འོད་སྲུངས་སོ། །དོན་ཐམས་ཅད་གྲུབ་པ་ནི་ཤཱཀྱ་ཐུབ་པའོ། །སྐེ་རགས་ཅན་ནི་བྱམས་པའོ། །དེ་བཞིན་དུ་རྒྱལ་བུ་དགུ་བརྒྱ་དགུ་བཅུ་རྩ་དགུའི་བར་གྱི་མིང་རྣམས་རིམ་གྱིས་བྱུང་སྟེ། མཐར་རྒྱལ་བུ་ཐ་ཆུང་བློ་མཐའ་ཡས་ཀྱི་མིང་བྱུང་བ་ནི་འཚང་རྒྱ་བར་འགྱུར་བ་བཤད་པའི་བར་ཏེ། བསྐལ་པ་བཟང་པོའི་སངས་རྒྱས་སྟོང་རིམ་པར་འཚང་རྒྱ་བའི་གོ་རིམ་དང་ཚུལ་མཚུངས་པར་ཁྱེད་རྣམས་ཀྱང་རིམ་པ་དེ་ལྟ་བུས་འཚང་རྒྱ་བར་འགྱུར་ངེས་སྙམ་པའི་དགའ་བ་སྒོམ་མཛོད་ཅིག་ཅེས་པའི་དོན་ཡིན་ནོ། །དེ་རྣམས་ཀྱིས་དབང་བསྐུར་བ་མ་ཚང་བ་མེད་པ་གྲུབ་པ་ཡིན་པས། ཇི་སྐད་བཤད་པའི་དམ་ཚིག་རྣམས་བསྲུང་བསྡམ་བྱ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་དང་། གཏང་རག་མཎྜལ་དང་། དེང་ནས་བརྩམས་ཏེ་སོགས་གཞན་དང་འདྲའོ། །བཞི་པ་དཀྱིལ་འཁོར་གྱི་མཇུག་གི་བྱ་བ་ནི། དཀྱིལ་འཁོར་གྱི་མཐའི་མཆོད་པ་རྣམས་ཁ་གསོས་ཏེ། བསང་སྦྱངས་ནས་མཆོད་པ་བྱ་བ་དངོས་གྲུབ་བླང་བའི་ཡི་གེ་བརྒྱ་པ་ལན་གསུམ་དང་། ནོངས་པ་བཟོད་གསོལ་གྱི་བར་སྔར་སྟ་གོན་གྱི་རྗེས་ཀྱི་སྐབས་དང་འདྲ་བ་ལས། ཕྱོགས་བཅུ་ན་བཞུགས་པའི་སོགས་ཀྱིས་བརྟན་བཞུགས་བྱ། རྡུལ་ཚོན་ལ་བརྟེན་ནས་སྒྲུབ་མཆོད་ཚར་འགའ་བྱེད་ནའང་ཉི་མ་སྔ་མ་རྣམས་སུ་རེ་ཞིག་བར་བརྟན་བཞུགས་བྱ། གྲོལ་བའི་ཉིན་ནམ་ཞག་མང་དུ་མི་བྱེད་ན་རྡུལ་ཚོན་གྱི་ལྷ་རྣམས་ལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་ཅེས་སོགས་དང་། ཨོཾ་བཛྲ་མུཿ རྡུལ་ཚོན་གྱི་ཡེ་ཤེས་པ་རྣམས་རང་བཞིན་གྱི་གནས་སུ་གཤེགས། ཛཿཧཱུྃ་བཾ་ཧོཿཞེས་བརྗོད་ཅིང་། དམ་ཚིག་པ་རྣམས་བདག་ལ་ཐིམ་པར་བསམ་མོ། །དེ་ནས་རྡོ་རྗེའི་རྩེས་དབང་ལྡན་གྱི་རྩིག་པ་ནས་རིམ་པར་བཤིག་ཅིང་། ཨོཾ་ཨ་ཀཱ་རོ་མུ་ཁཾ་སོགས་བརྗོད་ཅིང་། ཆོས་ཐམས་ཅད་སྐྱེ་བ་མེད་པའི་དོན་དྲན་པར་བྱ། ལྷའི་མཚན་མ་རྣམས་བསྡུས་ཏེ་དོན་དུ་གཉེར་བ་ཡོད་ན་སྦྱིན། རྡུལ་ཚོན་ལྷག་མ་རྣམས་མཐའ་ནས་དབུས་སུ་ཕྱགས་ཏེ་བུམ་པའམ་ཟ་མ་ཏོག་ལ་སོགས་པར་བླུགས་ལ་སྤྱན་དྲངས་ཏེ་རྒྱ་མཚོར་འབབ་པའི་ཆུ་ཀླུང་དུ་དོར་རོ། །ཐིག་རྗེས་རྣམས་དྲི་བཟང་གི་ཆུས་བསྲུབས་ཏེ་ལས་ཀྱི་རྗེས་མི་མངོན་པར་བྱའོ། །དེ་ནས་བཀྲ་ཤིས་རྒྱས་པར་བརྗོད་ཅིང་། དགའ་སྟོན་ལ་ལོངས་སྤྱོད་པར་བྱའོ། །འདིར་སྨྲས་པ། འཇིག་རྟེན་ཇི་སྙེད་ཞབས་བསིལ་དར་གོས་རྩེར། །ལྷ་མཆོག་བླ་མ་གཉིས་མིན་ཞབས་སེན་དམར། །རྣམ་པར་བཀོད་འདིར་འགྲན་ཟླས་དོགས་མི་འཚལ། །བཤད་སྒྲུབ་བསྟན་པའི་རྒྱལ་མཚན་བརྟན་ཕྱིར་རོ། །གསལ་བར་བྱས་སོ་རྒྱལ་བ་དེ་སྲས་གསུང་། །བརྗོད་བྱའི་སྙིང་པོ་རྟོགས་དཀའ་གྱུར་པ་དང་། །བརྡ་ཚིག་མ་དག་ལྐོག་ཏུ་ཡིབས་པའི་ཆ། །དོན་གཉེར་ཉམས་སུ་བླང་བདེའི་ཆོ་ག་ཉིད། །ལྷག་རོལ་མཚལ་མ་ལ་དགའ་གཞན་གསོའི་ཁྱུ། །དབྱངས་ཡིག་ཐོག་མ་འདོན་ལ་རྣར་གཏོད་ན། །ཁུ་བྱུག་བུ་མོ་ལང་ཚོས་མྱོས་པའི་གླུ། །སྙན་དགུ་བསྒྱུར་ལ་སྒྲ་འཛིན་ཅིས་མི་གཏོད། །དཔལ་མགྲིན་རལ་པའི་མུ་མཐའ་ཉུལ་བ་མེད། །ཁྱབ་འཇུག་རྐང་རྡུལ་བཀྲུས་པའི་དྲིས་དབེན་པའི། །དབང་བསྐུར་ཆོ་གའི་སྐལ་ལྡན་ཤིང་རྟའི་རྒྱུན། །དོན་གཉེར་ལྷ་བུའི་སྒྲིབ་པ་བཟའ་ཕྱིར་རྒྱུ། །ལྷོ་ཡི་དྲི་གཞོན་ནམ་མཁའི་གླང་པོའི་གྲིབ། །སྟོན་ཟླའི་བསིལ་ཟེར་རྗེས་འགྲོ་དགེ་བའི་མཐུས། །སེམས་ཅན་སྡུག་བསྔལ་གདུང་བ་རིང་བསལ་ནས། །རྣམ་གྲོལ་བདེ་ལྡན་གནས་སུ་འཁྲིད་པར་ཤོག །ཅེས་འཕགས་པ་སྤྱན་རས་གཟིགས་དབང་ཕྱུག་ཞལ་བཅུ་གཅིག་པའི་དཀྱིལ་འཁོར་གྱི་ཆོ་ག་གངྒཱའི་ཀླུང་ཆེན་ཞེས་བྱ་བ་འདི་ནི། ཇོ་བོ་དཔལ་ལྡན་ཨ་ཏི་ཤའི་ཕྱག་སྲོལ་ལ་བརྟེན་ནས། རིན་པོ་ཆེ་ཚུལ་ཁྲིམས་གྲགས་པ་དང་། རི་ཁྲོད་པ་བསོད་ནམས་སེང་གེས་མཛད་པ་གཞིར་བཞག འོན་ཀྱང་ཡིག་ཆ་དེ་ཉིད་ཀུན་མཁྱེན་ཆེན་པོའི་གསུང་འབུམ་དུ་མ་འཁོད་པར་བརྟེན། གཞན་གྱིས་བཅོས་བསླད་སོང་བའི་རྗེས་ལྟ་བུས་མ་དག་པའི་རྒྱུན་འབྱམས་པ་རྣམས། སླར་ཡང་དོན་ཞགས་ཀྱི་ཆོ་ག་ཞིབ་མོ་དང་། སྤྱན་རས་གཟིགས་དབང་ཕྱུག་ལག་པ་སྟོང་དང་མིག་སྟོང་དང་ལྡན་པའི་ཆོ་ག དེའི་རྟོག་པ། པདྨ་ཅོད་པཎ་ལ་སོགས་པ་དང་། འཕགས་པ་ཀླུ་སྒྲུབ་དང་། སློབ་དཔོན་ཙནྡྲ་གོ་མིའི་གཞུང་རྣམས་དང་གཏུགས་པའི་ཞུས་བསྟར་དང་། སློབ་མ་དབང་བསྐུར་སྐབས་ཀྱི་བརྡ་སྤྲོད་མེད་པ་རྣམས་ཀྱི་ཁ་འགེངས་གསལ་བྱེད་དང་བཅས་པ་འདི་བཞིན་གྱིས་ཞེས་དཔལ་ས་སྐྱ་པའི་བཀའི་ཕྲིན་ལས་ཀྱི་འཁོར་ལོས་འོད་སྲུངས་བྱིན་གྱི་དཀྱིལ་འཁོར་ཐ་གྲུ་ཡངས་པར་མངའ་བསྒྱུར་བའི་མདོ་སྔགས་རབ་འབྱམས་སངས་རྒྱས་བཟང་པོ་པའི་གསུང་གིས་བསྐུལ་བའི་ངོར། བནྡེ་ཚུལ་ཁྲིམས་རིན་ཆེན་ནམ། འབྱུང་དུ་རུང་བའི་ཡོན་ཏན་ལ་སྨོན་པའི་ཚུལ་གྱིས་བཏགས་མིང་དུ། ངག་གི་དབང་པོ་འཇིགས་བྲལ་ཕྱོགས་ལས་རྣམ་པར་རྒྱལ་བའི་ལྷ། དབྱངས་ཅན་སྙེམས་པའི་ལང་ཚོའི་སྡེ་ཞེས་བྱ་བས། ལྷུན་གྲུབ་སྟེང་གི་རྒྱལ་ཁབ་ཕྱོགས་ལས་རྣམ་པར་རྒྱལ་བའི་བསྟི་གནས་སུ་བྲིས་པ་དགེ་ལེགས་འཕེལ་བར་གྱུར་ཅིག །སརྦ་མངྒ་ལཾ་བྷ་ཝ་ཏུ།། །།འདིའི་དཀྱིལ་འཁོར་དུ་དབང་བསྐུར་བ་ཐོབ་པའི་བརྒྱུད་པ་ནི། སངས་རྒྱས་བཅོམ་ལྡན་འདས། སྤྱན་རས་གཟིགས་དབང་ཕྱུག འཕགས་པ་ཀླུ་སྒྲུབ། ཨཱརྻ་དེ་ཝ། ཟླ་བ་གྲགས་པ། རིག་པའི་ཁུ་བྱུག ཨ་ཝ་དྷཱུ་ཏཱི་པ། ཀུ་ས་ལི་ཆེ་ཆུང་གཉིས། དཔལ་ལྡན་མར་མེ་མཛད། ཡང་ན་སྤྱན་རས་གཟིགས། དཔལ་ལྡན་མར་མེ་མཛད། དེས་ལྷ་བཙུན་བྱང་ཆུབ་འོད། བཤེས་གཉེན་འབྲོམ་སྟོན་པ། རྣལ་འབྱོར་པ་ཤེས་རབ་རྡོ་རྗེ་གསུམ་ལ་གནང་བ་ལས། འདིར་འབྲོམ་སྟོན་ནས་སྤྱན་སྔ་ཚུལ་ཁྲིམས་འབར། བྱ་ཡུལ་བ་གཞོན་ནུ་འོད། མུས་སྨན་པ། ཕྱར་ཆེན་པ། དཔལ་ལྡན་གྲོ་མོ་ཆེ་བདུད་རྩི་གྲགས། སྟག་སྟོན་ཤེར་རབ་འོད་ཟེར། རྒྱ་སྟོན་བསོད་ནམས་འོད་ཟེར། དམར་སྟོན་བསོད་ནམས་འཕེལ། སློབ་དཔོན་གྲགས་འབུམ། དོན་ཞབས་པ་སངས་རྒྱས་རིན་ཆེན། མཁན་ཆེན་གྲགས་པ་ཚུལ་ཁྲིམས། མཁན་ཆེན་རྒྱལ་བ་བཟང་པོ། མཁས་བཙུན་བྱང་ཆུབ་སེང་གེ འཕགས་པ་གཞོན་ནུ་བློ་གྲོས། ངོར་ཆེན་རྡོ་རྗེ་འཆང་ཀུན་དགའ་བཟང་པོ། མུས་ཆེན་དཀོན་མཆོག་རྒྱལ་མཚན། རྡོ་རྗེ་འཆང་མཁྱེན་རབ་ཆོས་རྗེ། ཀུན་མཁྱེན་ཤཱཀྱ་དོན་གྲུབ། དབོན་ཀུན་དགའ་ལེགས་གྲུབ། ཤེའུ་ལོ་ཙཱ་བ་ཀུན་དགའ་ཆོས་གྲགས། ངག་དབང་མཆོག་ལེགས་རྡོ་རྗེ། མཁྱེན་རབ་བསྟན་འཛིན་བཟང་པོ། མཁྱེན་རབ་བྱམས་པ་ངག་དབང་ལྷུན་གྲུབ། སྐུ་དབོན་ངག་དབང་མཁྱེན་བརྩེ་རབ་བརྟན། མཆོད་དཔོན་ཀུན་དགའ་རབ་བརྟན། ལྷོ་དྲུང་ཆོས་རྗེ། ཆོས་རྗེ་ཚུལ་ཁྲིམས་དབང་ཕྱུག དེ་ལས་བདག་བནྡེ་ཚུལ་ཁྲིམས་རིན་ཆེན་གྱིས་ལེགས་པར་ནོས་སོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ